b'\n_START_ARTICLE_\nTorr\n_START_PARAGRAPH_\nTorrul este o unitate de m\xc4\x83sur\xc4\x83 non-SI a presiunii, denumit\xc4\x83 dup\xc4\x83 fizicianul italian Evangelista Torricelli. Simbolul torrului este Torr._NEWLINE_Unul dintre modurile prin care se poate defini presiunea este m\xc4\x83sur\xc3\xa2nd \xc3\xaen\xc4\x83l\xc8\x9bimea coloanei de fluid care poate fi suportat\xc4\x83 de acea presiune, sau m\xc4\x83rimea coloanei de fluid care apas\xc4\x83 cu aceast\xc4\x83 presiune la baz\xc4\x83. De\xc8\x99i manometrele pot folosi, \xc3\xaen principiu, orice fluid, fluidele obi\xc8\x99nuite, precum apa, au nevoie de coloane de \xc3\xaen\xc4\x83l\xc8\x9bimi mari, ce nu pot fi realizate \xc3\xaentr-o \xc3\xaenc\xc4\x83pere normal\xc4\x83. Astfel, pentru a m\xc4\x83sura presiunea atmosferic\xc4\x83 dintr-un anumit loc ar fi nevoie de o coloan\xc4\x83 de ap\xc4\x83 de ordinul a 10 metri \xc3\xaen\xc4\x83l\xc8\x9bime. \xc3\x8en practic\xc4\x83 se folose\xc8\x99te mercurul, deoarece e un lichid foarte dens. Presiunea atmosferic\xc4\x83 normal\xc4\x83 poate s\xc4\x83 men\xc8\x9bin\xc4\x83 aproximativ 760 mm de mercur \xc3\xaen pozi\xc8\x9bie vertical\xc4\x83. De aceea, o unitate de m\xc4\x83sur\xc4\x83 convenabil\xc4\x83 pentru presiunea atmosferic\xc4\x83 este 1/760 dintr-o atmosfer\xc4\x83, sau un milimetru coloan\xc4\x83 de mercur (mmHg). 1 mmHg e numit uneori \xc8\x99i torr._NEWLINE_Un torr echivaleaz\xc4\x83 cu 101325/760 \xe2\x89\x88 133,3223684 Pa (pascali). De\xc8\x99i torrul este \xc3\xaenc\xc4\x83 folosit \xc3\xaen ingineria de presiune mic\xc4\x83, pascalul este acum unitatea de masur\xc4\x83 recomandat\xc4\x83._NEWLINE_Aceast\xc4\x83 unitate, cu denumirea uzual\xc4\x83 de 1 mmHg, r\xc4\x83m\xc3\xa2ne cea mai utilizat\xc4\x83 unitate de m\xc4\x83sur\xc4\x83 \xc8\x99i pentru presiunea arterial\xc4\x83, \xc3\xaen majoritatea lumii.'